FI Euroopan unionin virallinen lehti C 191/53

Euroopan talous- ja sosiaalikomitean lausunto aiheesta ”Ehdotus Euroopan parlamentin ja neuvoston asetukseksi eurooppalaisesta alueellisen yhteistyön yhtymästä (EAYY) 5 päivänä heinäkuuta 2006 annetun Euroopan parlamentin ja neuvoston asetuksen (EY) N:o 1082/2006 muuttamisesta yhtymien perustamisen ja toteuttamisen selkeyttämiseksi, yksinkertaistamiseksi ja parantamiseksi”

COM(2011) 610 final – 2011/0272 COD

2012/C 191/10

Esittelijä: Luis Miguel PARIZA CASTAÑOS

Euroopan parlamentti päätti 25. lokakuuta 2011 ja neuvosto 27. lokakuuta 2011 Euroopan unionin toiminnasta tehdyn sopimuksen 175 artiklan kolmannen kohdan ja 304 artiklan nojalla pyytää Euroopan talous- ja sosiaalikomitean lausunnon aiheesta

Ehdotus – Euroopan parlamentin ja neuvoston asetus eurooppalaisesta alueellisen yhteistyön yhtymästä (EAYY) 5 päivänä heinäkuuta 2006 annetun Euroopan parlamentin ja neuvoston asetuksen (EY) N:o 1082/2006 muuttamisesta yhtymien perustamisen ja toteuttamisen selkeyttämiseksi, yksinkertaistamiseksi ja parantamiseksi

COM(2011) 610 final – 2011/0272 COD.

Asian valmistelusta vastannut ”talous- ja rahaliitto, taloudellinen ja sosiaalinen yhteenkuuluvuus” -erityisjaosto antoi lausuntonsa 3. huhtikuuta 2012.

Euroopan talous- ja sosiaalikomitea hyväksyi 25.–26. huhtikuuta 2012 pitämässään 480. täysistunnossa (huhtikuun 25. päivän kokouksessa) seuraavan lausunnon. Äänestyksessä annettiin 172 ääntä puolesta 4:n pidättyessä äänestämästä.

1. Päätelmät ja suositukset

1.1 Euroopan talous- ja sosiaalikomitea (ETSK) tukee Euroopan komission sitoutumista eurooppalaisen alueellisen yhteistyön yhtymään ja kannattaa uuden asetuksen lähestymistapaa, jonka tavoitteena on tehdä EAYY:stä tehokkaampi, yksinkertaisempi ja joustavampi väline, jonka avulla parannetaan Lissabonin sopimuksessa vahvistettua alueellista yhteistyötä. Tämä lausunto täydentää komitean lausuntoa aiheesta ”Ehdotus – Euroopan parlamentin ja neuvoston asetus erityissäännöksistä Euroopan alueellista yhteistyötä koskevan tavoitteen tukemiseksi Euroopan aluekehitysrahastosta” (1).

1.2 ETSK kannattaa sitä, että asetuksessa vahvistetaan oikeudellista välinettä (EAYY) yhteisten EU:n tason ratkaisujen kautta, ja katsoo, että EAYY:t ovat tulevaisuudessa keskeinen väline alueellisessa yhteistyössä ja alueellisen yhteenkuuluvuuden vahvistamisessa.

1.3 EAYY:iden jatkuvuus taataan tulevaisuudessa, ja – asetukseen tehtyjen muutosten ansiosta – oikeudellinen väline mahdollistaa aikaisempaa joustavamman alue- ja alakohtaisten politiikkojen toteuttamisen.

1.4 Alueiden poliittinen painoarvo EU:ssa on vahvistumassa. ETSK kannattaa täysin sitä, että alueviranomaiset saavat uuden roolin EU:n alueellisen yhteistyön politiikassa. Neuvostossa ovat edustettuna jäsenvaltiot, ja ETSK toivookin EU:n alueiden asianmukaista osallistumista. Alueiden komitealla ja ETSK:lla on tärkeä institutionaalinen rooli, jota neuvoston tulee kunnioittaa.

1.5 Tulevaisuuden haasteena on alue- ja paikallisviranomaisten ja kansalaisyhteiskunnan saaminen mukaan Eurooppa 2020 -strategian toteuttamiseen, sillä se edellyttää laajaa yhteistyötä eri hallintotasojen välillä.

1.6 ETSK on aina ottanut huomioon monitasoisen hallintojärjestelmän tuoman lisäarvon, ja tämän vuoksi komitea tukee sellaisten EAYY:iden perustamista, joihin makroalueen, euroregio-alueen tai rajatylittävän alueen kaikki asianmukaiset toimijat voivat osallistua.

1.7 Monitasoista hallintoa tulisi kuitenkin vahvistaa talous- ja yhteiskuntaelämän toimijoiden osallistumisella, ja tämän vuoksi ETSK ehdottaa, että muutetussa asetuksessa mahdollistetaan työmarkkinaosapuolten ja muiden kansalaisyhteiskunnan organisaatioiden osallistuminen asianmukaisella tavalla eurooppalaisiin alueellisen yhteistyön yhtymiin. Kansalaisyhteiskunnan osallistuminen vahvistaa siteitä EAYY:iden, Eurooppa 2020 -strategian ja alakohtaisten politiikkojen välillä.

1.8 EAYY:issä mukana olevien keskus-, alue- ja paikallishallinnon virkamiesten kouluttaminen ja vaihto-ohjelmat ovat keskeisen tärkeitä, joten ETSK kehottaa komissiota edistämään yhteisten koulutusohjelmien järjestämistä poliittisten ja hallinnollisten menettelyiden parantamiseksi.

1.9 ETSK ehdottaa, että tämä luonteeltaan erityinen asetus hyväksyttäisiin pikaisesti neuvostossa ja parlamentissa ilman, että odotetaan koheesiopolitiikan koko lainsäädäntöpaketin hyväksymistä. Näin sen voimaantuloa voitaisiin aikaistaa.

2. Eurooppalainen alueellisen yhteistyön yhtymä (EAYY)

2.1 Eurooppalainen alueellisen yhteistyön yhtymä on oikeudellinen muoto, jota käytetään viranomaisten välisten yhteistyörakenteiden luomiseen Euroopan unionissa. Se perustettiin asetuksella (EY) N:o 1082/2006 koheesiopolitiikan ohjelmakautta 2007–2013 koskevien säännösten yhteydessä.

2.2 Meneillään olevan ohjelmakauden aikana yhteistyötoiminta, jota oli siihen mennessä osarahoitettu Interreg-yhteisöaloitteen kautta, nostettiin koheesiopolitiikan yhdeksi tavoitteeksi. Tämä koskee sekä rajatylittävää että valtioiden ja alueiden välistä yhteistyötä. Yhteistyöstä tuli kolmas tavoite nimikkeellä eurooppalainen alueellinen yhteistyö.

2.3 Alueellista yhteistyötä pidetään ratkaisevan tärkeänä välineenä koheesiopolitiikan tavoitteiden kannalta, joten sitä pyritään vauhdittamaan ja sen määrärahoja lisätään. Lisäksi tarvitaan kuitenkin rinnakkaistoimia, joilla poistetaan yhteistyön kehittymistä haittaavia esteitä.

2.4 Tällä hetkellä EU:n jäsenvaltioiden viranomaiset ja erityisesti alue- ja paikallisyhteisöt kohtaavat yhteistyön kehittämisessä lukuisia oikeudellisia esteitä ja käytännön vaikeuksia, jotka aiheutuvat lainsäädäntöjen ja menettelytapojen eroista, ja tämä vaikuttaa kielteisesti toiminnan hallinnointiin.

2.5 EAYY:n perustamisesta annetun asetuksen (2) tavoitteena oli tarjota alueellisen yhteistyön toimijoille uusia välineitä, joiden avulla nämä ongelmat voitaisiin ratkaista ja parantaa alueellisen yhteistyön toimien toteuttamista.

2.6 Tämä oikeudellinen väline mahdollistaa sen, että alueellisia yhteistyöhankkeita ja muita yhteisiä toimia – EU:n yhteisrahoituksella tai ilman sitä – yhdessä toteuttavat viranomaistahot saavat oikeushenkilön aseman, joka on erilainen kuin yhtymän osapuolilla, ja pystyvät osallistumaan yhtymän nimissä Euroopan unionin lainkäyttötoimintaan.

2.7 Viiden vuoden aikana toiminnasta saatujen kokemusten perusteella Euroopan komissio on tehnyt ehdotuksen asetuksen muuttamisesta. Siinä esitetään muutoksia, joilla pyritään selkeyttämään, yksinkertaistamaan ja parantamaan EAYY:n toteuttamista.

3. Ehdotus asetukseksi EAYY-asetuksen (EY) N:o 1082/2006 muuttamisesta

3.1 Euroopan komissio on täyttänyt sitoumuksensa toimittamalla kertomuksen nykyisen asetuksen soveltamisesta sekä toteuttanut yhteistyössä alueiden komitean kanssa kuulemisia institutionaalisella tasolla ja olemassa olevien EAYY:iden kanssa. Tältä pohjalta komissio on vahvistanut, että EAYY on sopiva rakenne pitkän aikavälin alueelliseen yhteistyöhön. (3)

3.2 Oikeudellisten puitteiden luominen EAYY:lle ”lisää oikeusvarmuutta, toimintaperustan virallisuutta ja institutionaalisen rakenteen vakautta” alueellisessa yhteistyössä.

3.3 Olemassa olevilta yhtymiltä saatu palaute on positiivista. On perustettu kaikkiaan 26 EAYY:tä, joihin osallistuu 15 eri jäsenvaltiota sekä yli 550 alue- ja paikallisviranomaistahoa.

3.4 On kuitenkin ilmennyt myös joukko puutteita, jopa siinä määrin, että ”läheskään kaikkia EAYY:n mahdollisuuksia ei ole vielä hyödynnetty”. Mainitut puutteet ovat saattaneet rajoittaa useampien EAYY:iden perustamista. Asetusta muuttamalla pyritään ratkaisemaan nämä ongelmat.

3.5 On havaittu ongelmia, jotka liittyvät EAYY:iden perustamiseen ja toimintaan sekä perustamis- ja muutosmenettelyiden hitauteen ja monimutkaisuuteen. Lisäksi on syntynyt ei-toivottuja tilanteita, kun jäsenvaltioiden ja alueiden viranomaiset ovat tulkinneet sääntöjä eri tavoin, ja näin on syntynyt erilaisia käytäntöjä.

3.6 Yhtymissä mukana olevien yhteisöjen oikeudellinen ja organisatorinen monimuotoisuus ja erilaiset toimivaltuudet vaikeuttavat kaikille osapuolille sopivan toimintamuodon löytämistä.

3.7 Asetuksen säännöksiä sovelletaan myös eri tavoin eri yhteyksissä: rajallinen tai rajaton vastuu, EAYY:iden työntekijöiden palvelussuhdetta koskeva järjestelmä sekä rakennusurakat ja palveluiden hankinta.

3.8 Myös unionin ulkopuolisten maiden osallistuminen aiheuttaa hankaluuksia silloin, kun olisi tarkoituksenmukaista perustaa ainoastaan yhden jäsenvaltion ja kolmannen maan viranomaisten muodostama yhtymä.

3.9 Lisäksi asetuksen sisältöä on tulkittu eri tavoin esimerkiksi, kun kyse on yksityisten tahojen osallistumisesta; näiden tulee olla hankintayksikköjä julkisissa hankinnoissa.

4. Yleistä

4.1 ETSK totesi jo asetuksesta (EY) N:o 1082/2006 antamassaan lausunnossa (4), että EAYY on hyödyllinen ja arvokas väline, jonka avulla alueellisesta yhteistyöstä voidaan tehdä tehokkaampaa, aktiivisempaa ja näkyvämpää.

4.2 Vaikka valtioiden välillä on eroja, alueilla on Euroopan unionin tulevassa hallintojärjestelmässä erittäin merkittävä rooli, jota toimielinten on tuettava.

4.3 ETSK pitää tervetulleena uutta asetusehdotusta, jolla parannetaan ja helpotetaan EAYY:iden käyttöä sekä tehdään niistä hyödyllisempi väline alueille. Yhtymät edellyttävät välinettä, jolla aluetason eurooppalaiselle yhteistyölle luodaan vakaa, jäsennelty sekä oikeudellisesti tehokas ja asianmukainen perusta.

4.4 Uudella asetuksella helpotetaan uusien EAYY:iden perustamista ja parannetaan niiden toimintaedellytyksiä, sillä rakenteellista kehystä vahvistetaan täydellä operatiivisella toimintakyvyllä, jonka ansiosta pystytään poistamaan valtioiden välistä yhteistyötä haittaavat oikeudelliset ja käytännön ongelmat. Asetuksella luodaan erilliset toimintayksiköt suunnittelua, koordinointia ja hallinnointia varten.

4.5 ETSK pitää tätä askeleena kohti rajatylittävän, valtioiden välisen ja alueiden välisen yhteistyön vahvistamista.

4.6 Näin edistetään kunnianhimoisempaa yhteistyötä. EU:n rahastoista alueellisen yhteistyön puitteissa rahoitettavat toimet suunnataan aiempaa strategisemmin, ja ne perustuvat Euroopan yhteisen edun tuomaan lisäarvoon sekä toimien pysyväisluonteisuuteen.

4.7 On toivottavaa, että tulevaisuudessa alueiden välistä yhteistyötä kehitetään Eurooppa 2020 -strategian puitteissa ja vahvistetaan tavoitteita, jotka liittyvät muun muassa työpaikkojen luomiseen, kilpailukyvyn parantamiseen, kestävään kehitykseen sekä yhteistyöhön yritysten (myös pk-yritysten), yliopistojen ja teknologiakeskusten välillä.

4.8 ETSK kannattaa myös sitä, että alueellinen yhteistyö vahvistaa teema- ja alakohtaisia toimia alueiden ja kuntien välillä.

4.9 ETSK toteaa, että EAYY mahdollistaa jo alueviranomaisten yhteistyön talouden ja teknologian aloilla, jotka ovat tärkeitä myös Eurooppa 2020 -strategian kannalta. Tämän yhteistyön muodon tulisi olla näkyvämmässä asemassa.

4.10 ETSK arvostaa EAYY:iden kaltaisten yhteistyövälineiden mahdollistamia erilaisia saavutuksia alkaen Interreg-hankkeista rajatylittävien julkisten palveluiden luomiseen ja monialaisiin strategisiin suunnitelmiin.

4.11 ETSK tukee alueiden komitean institutionaalista roolia EAYY:iden seurannassa ja hyvien käytäntöjen vaihdossa. AK:n EAYY-foorumin on jatkettava toimintaansa myös uuden asetuksen hyväksymisen jälkeen.

4.12 ETSK on halukas työskentelemään yhdessä AK:n kanssa, jotta kansalaisyhteiskunta ja työmarkkinaosapuolet saadaan mukaan EAYY:iden seurantaan ja arviointiin. Komitea kehottaa komissiota laatimaan kertomuksen uuden asetuksen soveltamisesta sekä talous- ja yhteiskuntaelämän ja kansalaisyhteiskunnan toimijoiden osallistumisesta. (5)

4.13 Komitea kannattaa myös EAYY:iden perustamismenettelyn yksinkertaistamista tulevaisuudessa ja sopimusten hyväksymistä kuuden kuukauden kuluessa, vaikka hallitukset eivät olisi antaneet niille erillistä hyväksyntää.

4.14 ETSK:n mielestä EAYY:t ovat monipuolinen väline hallinnoitaessa infrastruktuuria ja yleistä taloudellista etua koskevia palveluita eri jäsenvaltioiden alueilla asuvien kansalaisten hyväksi.

4.15 ETSK korostaa, että alueellista yhteistyötä – jonka päätavoitteena on parantaa taloudellista, sosiaalista ja alueellista yhteenkuuluvuutta – tapahtuu myös korkean tason kunnianhimoisten ja poliittisesti hyvin monimutkaisten yhteistyöaloitteiden puitteissa. Näistä esimerkkejä ovat makroalueet, euroregio-alueet sekä yhdennetyn meripolitiikan aluekohtaiset strategiat.

4.16 ETSK tähdentää, että makroalueiden ja alueiden välinen yhteistyö, silloin kun EAYY:t toimivat asianmukaisesti, voi osaltaan tukea EU:n alakohtaisten tavoitteiden saavuttamista. Eurooppa 2020 -strategia saa tästä varmasti lisävauhtia. Asetuksen tulisi mahdollistaa EAYY:iden läheisempi kytkeminen EU:n alakohtaisiin poliittisiin välineisiin ja rahoitusvälineisiin.

4.17 Komission ja jäsenvaltioiden tulee helpottaa EAYY:iden käyttöä syrjäisimmillä ja merentakaisilla alueilla myös unionin ulkopuolisten naapurimaiden kanssa.

4.18 ETSK kunnioittaa periaatetta, jonka mukaan EAYY:iden käytön on tapahduttava vapaaehtoiselta pohjalta, ja kehottaa komissiota toimimaan nykyistä ennakoivammin ja helpottamaan EAYY:iden käyttöä sekä yksinkertaistamaan ja kehittämään niitä. EAYY:iden tulee olla yhteydessä Euroopan unionin strategisiin tavoitteisiin.

5. Erityistä

5.1 ETSK:n mielestä Euroopan komission ehdotus voimassa olevan asetuksen muuttamisesta on oikeansuuntainen. ETSK tähdentää, että EAYY:n tulee olla helppokäyttöinen väline siten, että kukin yhtymä määrittelee sen sisällön ja toiminnan tarpeisiinsa parhaiten sopivalla tavalla, sillä jokaisella yhtymällä on omat erityispiirteensä ja -olosuhteensa. EAYY:n on kyettävä tarjoamaan tarvittava kehys yhteistyöpyrkimyksilleen.

5.2 Tällä hetkellä monet unionin alueet eivät hyödynnä Euroopan unionin lainsäädännön tarjoamia mahdollisuuksia tehdä EAYY:n oikeudellisen välineen avulla yhteistyötä EU:n aluepolitiikan puitteissa. ETSK:n mielestä Euroopan komission tulisi nykyistä ahkerammin tiedottaa välineestä ja tehdä sitä tunnetuksi alueviranomaisille ja kansalaisyhteiskunnalle.

5.3 Komissio on tähdännyt yksinkertaistamisen periaatteeseen tulevassa koheesiopolitiikassa ja täten myös eurooppalaisessa alueellisessa yhteistyössä, ja tämän on heijastuttava myös eri välineisiin, erityisesti EAYY:hyn.

5.4 ETSK toteaa, että oikeudelliset, hallinnolliset ja menettelytapoihin liittyvät monimutkaisuudet vähentävät alueellisen yhteistyön toimijoiden kiinnostusta erityisesti niiden alue- ja paikallisviranomaisten kohdalla, joilla on käytössään rajoittuneempi määrä hallinnollisia välineitä ja vähemmän voimavaroja.

5.5 EAYY:n perustamiseen liittyvien hallinnollisten menettelyiden hitaus ja tämän menettelyn toistuminen jokaisen uuden toimijan kohdalla eivät sovi yhteen yhteistyötoiminnan edellyttämän dynaamisuuden kanssa ja muodostavat todellisen esteen EAYY:iden hyödyntämiselle. ETSK on tyytyväinen siihen, että nämä ongelmat ratkaistaan uudessa asetuksessa.

5.6 Joustavuus on toinen toivottava piirre, jota toimijat ovat kaivanneet pyrkiessään luomaan yhteistyörakenteita, jotka mahdollistavat organisaation ja toiminnan mukauttamisen niiden tarpeisiin ja erityispiirteisiin.

5.7 ETSK ehdottaa Euroopan komissiolle, että alue- ja paikallisviranomaisten työn helpottamiseksi perustettaisiin järjestelmä neuvontaa, koulutusta ja kokemusten vaihtoa varten. Näin helpotettaisiin sopimusten ja perussääntöjen laadintaa.

5.8 ETSK pitää riittämättömänä toimia, joilla on tarkoitus välttää digitaalinen jako EAYY:iden viranomaisten välillä. On tärkeää taata yhteenliitettyjen alueviranomaisten järjestelmä, joka on interaktiivinen ja saatavilla ISA-yhteisöohjelman (6) kautta. Näin tuetaan monitasoisten hallintojärjestelmien lisäarvoa sekä makroalueen, euroregio-alueen tai rajatylittävän alueen kaikkien osapuolten osallistumista.

5.9 ETSK kannattaa sitä, että sopimuksessa määritellään EAYY:n henkilöstöä koskevat työ- ja sosiaaliturvasäännökset sekä työhönottoa ja henkilöstöhallintoa koskevat säännöt.

5.10 ETSK haluaa kiinnittää huomiota EAYY:iden tarjoamaan esimerkkiin monitasoisesta hallinnosta, sillä niihin osallistuu erilaisista alueellisista, paikallisista ja kansallisista ja institutionaalisista yhteyksistä peräisin olevia toimijoita, jotka määrittelevät itse yhteistyötä hallinnoivat elimet. Komitea kuitenkin ehdottaa myös työmarkkinaosapuolten ja muiden kansalaisyhteiskunnan toimijoiden osallistumista.

Bryssel 25. huhtikuuta 2012 Euroopan talous- ja sosiaalikomitean puheenjohtaja Staffan NILSSON

(1) Katso tämän virallisen lehden sivu 49.

(2) EY:n perustamissopimuksen 159 artiklan, nykyisen SEUTin 175 artiklan, nojalla; siinä määrätään rahastojen ulkopuolisista erityistoimista, joita voidaan hyväksyä taloudellisen ja sosiaalisen yhteenkuuluvuuden tavoitteen saavuttamiseksi.

(3) Komission kertomus Euroopan parlamentille ja neuvostolle – Eurooppalaisesta alueellisen yhteistyön yhtymästä (EAYY) annetun asetuksen (EY) N:o 1082/2006 soveltaminen, COM(2011) 462 final.

(4) ETSK:n lausunto aiheesta ”Ehdotus: Euroopan parlamentin ja neuvoston asetus eurooppalaisesta rajaseutuyhteistyöyhtymästä (ERY)”, EUVL C 255, 14.10.2005, s. 76.

(5) ETSK:n lausunto aiheesta ”Ohjelmakauden 2007–2013 hyviin käytäntöihin perustuvan tehokkaan hallinnointikumppanuuden edistäminen koheesiopolitiikan ohjelmissa”, EUVL C 44, 11.2.2011, s. 1.

(6) Yhteentoimivuusratkaisut eurooppalaisille julkishallinnoille.